hotchpotch/miracl-hf-unified huggingface dataset:
Operaatio MB2
Operaatio MB2 oli peitenimi Välimeren laivaston suorittamalle Bardian pommitukselle toisessa maailmansodassa 17. elokuuta 1940. Pommituksen tarkoituksena oli tuhota Bardiaan sijoitetut italian maavoimien varastot sekä joukkojen keskitykset.
Lähi-idän joukkojen komentajalla () oli riittämätön määrä joukkoja elokuussa 1940 hyökätäkseen Egyptistä Libyaan ja siten joukot olivat ryhmittyneet puolustukseen Egyptin länsi- ja etelä rajoille. Etelä rajalla Italian joukot olivat ylittäneet rajan Etiopiasta Sudaniin heinäkuussa, mutta italialaiset olivat vallanneet ainoastaan noin kymmenen kilometriä rajalta olevan Kassalan, jossa joukot pysyivät tammikuuhun 1941 ja suorittivat ainoastaan lokakuussa hyökkäyksen Siniselle Niilille.
Tilanteen vuoksi Välimeren laivaston komentaja sai tehtäväkseen tukea maavoimia mahdollisuuksiensa mukaan, mutta kuitenkin vähintään häiritsemällä joukkojen keskityksiä sekä huoltokuljetuksia. Tiedustelu ilmoitti Italian maavoimien rakentavan Fort Capuzzoa (11 mailia etelään Bardiasta) sekä lukuisten varastojen kokoamisesta Bardian ympäristöön.
Välimeren laivaston komentaja kokosi komentoonsa osaston ja jakoi sille tehtävät:
Operaatio saatiin toteutettua suunnitelman mukaisesti. Italian rannikkopuolustus yritti karkottaa hyökkääjät neljän tuuman tykeillä, mutta niiden kantama ei riittänyt, jolloin lähimmät osumat havaittiin noin 1000 jaardin päässä aluksista.
Ilmakuvissa havaittiin Capuzzon ja eteläisten puolustusvalmistelujen saaneen osumia, mutta kaupungin vauriot havaittiin vähäisiksi.
Eljas
Eljas on suomalainen miehen etunimi. Elias-nimen tavoin se on muunnelma heprealaisesta Elia-nimestä, joka tarkoittaa "minun Jumalani on Yahweh". Eliaksen ja Eljaksen nimipäivä on 9. huhtikuuta. Huhtikuuhun 2018 mennessä nimi Eljas on Suomessa annettu 4286 henkilölle.
Sininiskanärhi
Sininiskanärhi ("Cyanocorax heilprini") on loistonärhien sukuun kuuluva eteläamerikkalainen varpuslintu.
Sininiskanärhi elää Etelä-Amerikassa Brasiliassa, Kolumbiassa ja Venezuelassa. Lajin elinympäristön laajuus on 140 000 neliökilometriä.
Pensaikkoiset sademetsät.
Amanda Crew
Amanda Crew (s. 5. kesäkuuta 1986) on kanadalainen näyttelijä. Hänen läpimurtonsa tapahtui televisiosarjassa "15/Love", joka alkoi vuonna 2004. Myöhemmin hän on esiintynyt muiden muassa elokuvissa "She’s the Man" (2006), "Final Destination – viimeinen määränpää 3" (2006) ja "Sex Drive" (2008). Hän on kotoisin Brittiläisestä Kolumbiasta.
Tuulikki Koivunen Bylund
Tuulikki Koivunen Bylund (s. 19. heinäkuuta 1947 Turku) oli Ruotsin kirkon Härnösandin hiippakunnan piispa. Hänet valittiin tehtävään vuonna 2009, ja hän jäi eläkkeelle vuonna 2014. Vuosina 1995-2009 Koivunen Bylund toimi Uppsalan seurakunnan tuomiorovastina. Hän oli Ruotsin neljäs naispiispa ja ensimmäinen piispaksi nimitetty suomalaissyntyinen nainen.
Turussa syntynyt Koivunen Bylund vietti lapsuutensa sekä nuoruutensa Raumalla ja koki hengellisen herätyksen teini-ikäisenä. Kirjoitettuaan ylioppilaaksi Rauman tyttölyseosta Koivunen Bylund aloitti teologian opinnot Turussa. Hän valmistui teologian kandidaatiksi Åbo akademista, sai pappisvihkimyksen Lundissa 1971 ja väitteli teologian tohtoriksi Uppsalan yliopistossa 1994. Väitöskirjassaan hän on tutkinut yhteiskunnallisten ja diakoniatoiminnan piiriin kuuluvien laitosten syntyä 1800-luvulla, erityisesti Uppsalan Samariterhemmetiä. Koivunen Bylund on luterilainen teologi, ja hänet tunnetaan erityisesti saarnaajana ja kirkollisena johtajana. Hänen panoksiinsa kuuluu työntekijöiden organisointi Uppsalan tuomiokirkkoseurakunnassa ja työskentely Uppsalan tuomiokapitulissa ja hiippakuntaneuvostossa. Hän on jäsenenä Ruotsin valtion lääketieteellisessä eettisessä neuvostossa ja mukana Carl Bildtin johtamassa merkkivuoden 1809 komiteassa.
Koivunen Bylund tuli tuomiorovastina tunnetuksi erityisesti 1998, kun hänet valittiin vuoden upplantilaiseksi. Syynä valintaan oli hänen siviilirohkeutensa jumalanpalveluksessa, jossa oli esillä Elisabeth Ohlson Wallinin Ecce Homo -kuvia.
Vuonna 2005 Koivunen Bylund oli ehdokkaana Turun hiippakunnan piispaksi ja tuli äänestyksessä viidenneksi. Suomen ensimmäiseksi naispiispaksi valittiin viisi vuotta myöhemmin Irja Askola Helsingin hiippakunnassa vuonna 2010. Skaran hiippakunnan piispanvaalissa Koivunen Bylund tuli toiseksi. Huhtikuussa 2009 hänet valittiin Härnösandin hiippakunnan piispaksi ja vihittiin virkaan 8. marraskuuta Uppsalan tuomiokirkossa.
Clark Duke
Clark Duke (s. 5. toukokuuta 1985) on yhdysvaltalainen näyttelijä. Hän tuli jo 1990-luvun alussa tunnetuksi televisiosarjasta "Hearts Afire", josta hän sai Young Artist Award -ehdokkuudenkin. Myöhemmin hän on esiintynyt muun muassa Michael Ceran kanssa tekemässään sarjassa "Clark and Michael". Hän esitti Lancen roolin elokuvassa "Sex Drive" (2008). "Greek"-sarjasta hänet tunnetaan Dalen roolista.
Zinaida Greceanîi
Zinaida Greceanîi (, s. 7. helmikuuta 1956) on moldovalainen poliitikko ja Moldovan tasavallan pääministeri 2008-2009. Hän on Moldovan kommunistisen puolueen jäsen ja Moldovan ensimmäinen naispääministeri.
Moldovan kommunistinen puolue nimitti hänet presidenttiehdokkaaksi toukokuussa 2009, ja Greceanîi sai ensimmäisessä äänestyksessä parlamentissa 60 ääntä vaaditusta 61:stä nimitykseen opposition boikotoidessa presidentinvalintaa. Toisenkin äänestyksen epäonnistuttua jouduttiin parlamenttivaalit uusimaan.
Loistonärhi
Loistonärhi ("Cyanocorax yncas") on amerikkalainen loistavan värinen varpuslintu. Uusimman luokittelun mukaan lajin pohjoinen populaatio on erotettu omaksi lajiksi "C. luxuosus".
Loistonärhi on 25–27 cm pitkä. Sen pyrstö on melko pitkä mutta siivet ovat lyhyehköt ja pyöreäpäiset. Höyhenpuku on hyvin värikäs: vatsapuoli on keltainen, kurkku ja rinta mustat, poski, päälaki ja niska loistavan siniset, selkä ja siivet vihreät ja pyrstö kirjava. Loistonärhet elävät parvissa, joihin emojen lisäksi kuuluu kuluvan lisääntymiskauden poikasia sekä edellisvuotisen pesyeen nuoria pesimättömiä lintuja.
Loistonärhet elävät kahdessa erillispopulaatiossa Amerikassa. Pohjoinen populaatio elää Teksasin Rio Grandelta Hondurasin keskiosiin, eteläinen populaatio Kolumbiasta ja Venezuelasta Ecuadoriin, Peruun ja Boliviaan. Lajin elinympäristön ala on 580 000 neliökilometriä ja maailman populaation koko on 0,5–5 miljoonaa yksilöä. Laji on pääasiassa paikkalintu.
Pohjoiset linnut asuvat harvakasvuisissa metsissä, joissa on tiheä pensaskerros, sekä myös sitrushedelmäviljelyksillä. Eteläamerikkalaiset linnut asuvat sademetsissä, metsänreunoissa ja metsäaukeilla.
Pesä on yleensä tiheikössä, tiheässä pensaassa tai puussa. Sekä naaras että koiras rakentavat pesää, toisinaan myös parven muut yksilöt osallistuvat rakennustalkoisiin. Pesä on rakennettu ohuista risuista niin että munat erottuvat alhaalta katsottaessa. Keskimääräinen munaluku on neljä. Naaras hautoo yksin noin 17 päivää. Koiras ruokkii hautovaa naarasta ja myös poikasia. Poikasten lähdettyä pesästä niitä ruokitaan vielä noin kolmen viikon ajan.
Loistonärhet ovat kaikkiruokaisia. Niiden ruokavalio käsittää hyönteisiä ja muita pieniä selkärangattomia, marjoja ja siemeniä.
RISAT
RISAT ("Radar Imaging Satellite") on intialainen tiedustelusatelliittien perhe, joiden mittalaiteena on synteettisen apertuurin tutka.
RISAT 2-satelliitti, josta länsimaissa on esiintynyt väitteitä, että se perustuisi israelilaiseen 300 kg painavaan TECSAR 1-satelliittiin, laukaistiin 20.4.2009 Intian PSLV-kantoraketilla. Laukaisun jälkeen koko satelliitin valmistajaksi on väitetty Israeli Aviation Industries-yhtiötä.
Intian kansallisesti kehittämän RISAT 1:n kehitystyö on viivästynyt, joka selittänee valmiin satelliitin hankinnan. Tiedustelusatelliitin tarvetta perusteltiin vuoden 2009 alussa mm. Intiassa tapahtuneella hotellivaltauksella vaikka yksi satelliitti ei tällaisiin tapauksiin riitä ja muutenkin satelliittikuvan resoluutio on liian alhainen vaan taktisen tarpeen vaatimat kuvat on otettava esimerkiksi UAV-aluksista.
Satelliitti painaa 330 kg ja se lentää 550 km korkealla naparadalla. Sen kuvat korvaavat Intian kuvaostot Kanadan Radarsat-satelliiteista.
Operaatio MD3
Operaatio MD3 oli peitenimi Välimeren laivaston ensimmäiselle Bardian pommitukselle toisessa maailmansodassa 21. kesäkuuta 1940. Pommituksen tarkoituksena oli tuhota Bardiaan sijoitetut Italian maavoimien varastot sekä joukkojen keskitykset.
Bardia oli pieni satamakaupunki noin kuusi mailia Englannin ja Italian armeijoiden väliseltä Egyptin rintamalta Libyaan.
Vara-amiraali John Toveyn johtaman hyökkäysosaston muodostivat risteilijät "HMS Orion", "HMS Neptune" ja "HMAS Sydney" sekä ranskalainen taistelulaiva "Lorraine". Osaston saattueena oli neljä hävittäjää. Osaston maaleiksi oli määrätty rannikkopatterit, radioasema, ammusvarastot sekä voima- ja pumppuasemat.
Osasto saapui käsketylle tulitusalueelle noin puoli kuusi aamulla ja tulitti määrättyjä kohteita kello 05.48–06.06 21. kesäkuuta. Etäisyys maaleihin oli 12 000–14 000 jaardia. Italialaisten rannikkopatterit eivät vastanneet tuleen, mutta ilmatorjunta tulitti samaan aikaan hyökkääviä Royal Air Forcen koneita. Ilmatorjunta kuitenkin lamautettiin nopeasti "HMS Neptunen" ja "Lorrainen" tykkien tulella.
Tiedustelukoneen ottamat valokuvat osoittivat neljän ammusvarastona käytetyn rakennuksen tuhoutuneen sekä merkittävää vahinkoa aiheutetun varastoille, kasarmeille ja hallintorakennuksille. Hyökkäyksessä olisi ehkä ollut mahdollista saavuttaa vielä enemmän tuhoa aikaan, mikäli Royal Air Forcen hävittäjä ei olisi hyökännyt HMAS "Sydneyn" lähettämän tulenjohtokoneen kimppuun. Tulenjohtokone joutui tekemään pakkolaskun Mersa Matruhin lentotukikohtaan. Toisaalta "Lorraine" avasi tulen Royal Air Forcen Gloster Gladiatoreja vastaan. Taistelualueella ei havaittu vihollisen lentotoimintaa.
Operaation kanssa samaan aikaan hyökkäsi Royal Air Forcen Bristol Blenheimit Tobrukin satamaan. Lentäjien ilmoituksen mukaan hyökkäyksessä syttyi yksi satamassa ollut alus tuleen.
Kyrenaikan rannikolla oli kaksi laivasto-osastoa:
Kumpikaan laivasto-osastoista ei kohdannut vihollista ja ne palasivat 21. kesäkuuta iltapäivällä Aleksandriaan.
Jalkamylly
Jalkamylly (tunnetaan myös nimillä "Härkinmylly" tai "hierinmylly") oli aina 1900-luvun alkuun asti suosituin vesimyllyn tyyppi, jossa kiilauslaite oli ihmisen jalan muotoinen. Kiilauslaitteella pystyttiin säätämään jauhojen karkeutta. Jalkamyllyllä pystyttiin tuottamaan 5-6 tynnyriä viljaa vuorokaudessa. Jalkamyllyjä käytettiin jauhojen jauhamisen ohella luu- ja ruutijauhojen tekemiseen, pellavamyllynä sekä nuuskatupakan valmistamiseen. Jalkamyllyt korvasi ratasmyllyt.
Huoneentaulu
Huoneentaulu oli liite Martti Lutherin Vähässä katekismuksessa, jossa oli Raamatun ohjeista perheenjäsenten ja yhteiskunnan eri ryhmien velvollisuuksista toisiaan kohtaan. Tähän sisältyy siis kolmisäätyoppi. Joka suomalaisen piti tietää, mitä tässä painotettiin kinkereissä.
Asianosaisseuraanto
Asianosaisseuraanto tarkoittaa asianosaisen vaihtumista oikeudenkäynnin kuluessa. Tällöin henkilön tilalle tulee oikeudenkäynnin ulkopuolinen henkilö, joka saa saman aseman kuin alkuperäinen asianosainen. Yleensä niin tapahtuu, kun asianosainen kuolee, ja hänen oikeudenomistajansa haluavat jatkaa oikeudenkäyntiä uusina asianosaisina.
Riita-asiassa seuraannon vaikutus oikeudenkäyntiin riippuu siitä, onko kyse kantajasta vai vastaajasta. Kantajapuolella tehdyn esineen tai oikeuden luovutuksen jälkeen uusi henkilö voi ryhtyä kantajaksi esittämättä uutta kannetta. Tällöin ei tarvita alkuperäisen kantajan eikä vastaajan suostumusta, mutta alkuperäisen henkilön tekemät prosessitoimet velvoittavat uutta kantajaa. Vastaajapuolella tapahtuvan asianosaisseuraannon toteuttaminen vaatii aina kantajan suostumuksen, mutta alkuperäisen vastaajan lupaa ei tarvita. Sivuväliintulijaksi voi uusi vastaaja päästä siinäkin tapauksessa, ettei kantaja suostu asianosaisseuraantoon (Oikeudenkäymiskaari 18:8–10).
Rikosasiassa asianosaisseuraanto on hyvin poikkeuksellista. Syytetyn kuollessa asianosaisseuraanto voi tapahtua vain konfiskaatiovaatimuksen osalta. Tällöin vaatimusta ajetaan syytetyn oikeudenomistajia vastaan, jotta tuomioistuin tuomitsisi menettämisseuraamuksen kuolinpesän varoista (Rikoslaki 8:16.2).
Luettelo televisiosarjan Ihmemies MacGyver hahmoista
Tämä on luettelo televisiosarjan Ihmemies MacGyver hahmoista. Päähenkilöstä on oma artikkeli.
HMS Devonshire (39)
HMS Devonshire oli Britannian kuninkaallisen laivaston "County"-luokan raskas risteilijä toisessa maailmansodassa. Alus kuului toiseen tilattuun alaluokkaan London-luokkaan.
"HMS Devonshire" liitettiin palvelukseen otettaessa Välimeren laivaston 1. Risteilijäviirikköön. Alus palveli tilapäisesti Kiinan asemalla 1932-1933. Toisen maailmansodan sytyttyä alus liitettiin Kotilaivastoon, jonka mukana se osallistui Norjan taisteluihin.
"HMS Devonshire" oli mukana osastossa, joka hyökkäsi Dakariin elokuussa 1940 (operaatio Menace). Alus tulitti operaation aikana Vichyn Ranskan aluksia sekä rannikkolinnakkeita. Operaation keskeyttämisen jälkeen alus jatkoi Vichyn Ranskan alueiden valvontaa Päiväntasaajan Afrikan rannikolla, sulkien muun muassa Kamerunin ja Gabonin satamat.
"HMS Devonshire" osallistui saksalaisen kaapparin "Kormoranin" metsästykseen eteläisellä Atlantilla tammikuussa 1941, minkä jälkeen alus palasi Englantiin huollettavaksi. Alus oli telakalla helmikuusta toukokuuhun, minkä jälkeen se liitettiin Kotilaivastoon suojaamaan Jäämeren saattueita. Alus siirrettiin Itäiseen laivastoon syyskuussa.
"HMS Devonshire" toimi lippulaivana osastossa, joka kaappasi kokonaisen Indokiinaan matkanneen Vichyn Ranskan saattueen 2. marraskuuta Hyväntoivonniemestä itään. Alus pysäytti saksalaisen kaapparin "Atlantiksen" 22. marraskuuta Ascension Islandin pohjoispuolella. Alus oli huollossa Norfolkissa, Yhdysvalloissa tammikuusta maaliskuuhun 1942, minkä jälkeen se palasi Intian valtamerelle, jossa se otti huhtikuussa osaa Madagaskarin valtaukseen (operaatio Ironclad).
"HMS Devonshire" suojasi ANZACin joukkojenkuljetussaattueita Suezilta Australiaan, kunnes palasi Englantiin telakalle toukokuussa 1943. Alus palasi palvelukseen maaliskuussa 1944. Sodan loppuajan alus palveli Kotilaivastossa ja osallistui muun muassa Norjan rannikolle tehtyjen hyökkäysten suojaamiseen.
Sodan päätyttyä "HMS Devonshire" muutettiin 1947 koululaivaksi, missä tehtävässä alus palveli, kunnes myytiin romutettavaksi 16. kesäkuuta 1954. Alus saapui romutettavaksi Cashmorelle Newportiin 12. joulukuuta.
Emil Kraepelin
Emil Kraepelin (15. helmikuuta 1856 Neustrelitz, Mecklenburg-Strelitz − 7. lokakuuta 1926 München, Saksa) oli saksalainen psykiatri. Hän uudisti näkemyksiä esimerkiksi skitsofreniasta sekä Alzheimerin taudista ja häntä pidetään yhtenä nykyaikaisen psykiatrian isistä.
1900-luvun alussa psykiatrisia sairauksia pidettiin fysiologisina rap­peu­tu­mis­ilmiöinä, joihin joillakuilla ihmisillä on tavallista voimakkaampi pe­rin­nöllinen tai­pu­mus. Ulkoiset seikat korkeintaan laukaisevat fysiologisen tapahtumasarjan, joka on var­si­nai­nen sairaus. Kraepelin edusti tätä ajattelutapaa, jossa psykiatriset sairaudet olivat perinnöllisiä ja biologisia toimintahäiriöitä.
Kraepelin teki ensimmäisiä tieteellisiä tutkimuksia kielilläpuhumisesta tutkiessaan skitsofreniapotilaiden kielellistä käyttäytymistä. Hän yhdisti kielilläpuhumisen skitsofreniaan.
Kraepelin pani alulle Heidelbergin yliopiston psykiatrisen sairaalan potilaiden taideteosten kokoelman, jota Hans Prinzhorn myöhemmin laajensi kokoelmaksi, joka nykyisin tunnetaan nimellä "Prinzhornin kokoelma".
Kraepelin oli eugeniikan puolestapuhuja.
Kraepelin kehitti 1880-luvulla kuvailevan tautiluokitusjärjestelmän, jota käytettiin pitkälle 1900-luvulle nosologioiden pohjana. Luokituksessa ei huomioitu psykodynaamisia tekijöitä, ja siten myöhemmässä vaiheessa sitä täydennettiin.
Kraepelinin jälkeen 1970-luvulla syntyi neokraepeliniläisten aloitteesta DSM-III:n kehittely. Neokraepeliniläisiä ei pidetä yhden koulukunnan edustajina eikä tautiluokituksen ainoina kehittäjinä, mutta DMS-III perustuu kuitenkin merkittävästi Kraepelinin luokituksen pohjalle.
Hanna Kokko
Hanna Maaria Kokko (s. 26. syyskuuta 1971 Helsinki) on suomalainen luonnontieteilijä. Hän työskentelee evoluutioekologian professorina Zürichin yliopistossa.
Vuonna 2008 Kokko ja Katja Bargum julkaisivat kansantajuisen teoksen "Kutistuva turska ja muita evoluution ihmeitä". He saivat teoksesta tiedonjulkistamisen valtionpalkinnon vuonna 2009.
1970-luvulla Kokko asui perheensä kanssa kolme vuotta Heidelbergissä Saksassa. Hänen isänsä työskenteli tutkijana ja äiti kustantamossa. Kokko valmistui ylioppilaaksi Helsingin Saksalaisesta koulusta vuonna 1990 ja diplomi-insinööriksi Teknillisestä korkeakoulusta 1995. Hänen lopputyönsä käsitteli saimaannorppien populaatiodynamiikkaa ja hän valmisteli sen käytännössä Helsingin yliopiston ekologian laitoksella. Kokko sai luvan aloittaa evoluutiobiologisen väitöskirjan teon Helsingin yliopistossa, vaikkei hänellä ollut biologin perustutkintoa. Vuonna 1997 tarkastetun väitöskirjan nimi oli "Evolution of honest sexual displays". Samana vuonna Kokko nimitettiin yliopiston dosentiksi.
Vuonna 1998 Kokko siirtyi Cambridgen yliopistoon postdoc-tutkijaksi ja vuonna 2000 tutkijaksi Glasgow’n yliopistoon. Vuonna 2001 hän aloitti tutkimustyön muun muassa sinikurkkumalurien parissa Australiassa. Vuonna 2002 hänet valittiin Jyväskylän yliopiston yliassistentiksi ja 2004 Helsingin yliopiston eläinekologian professoriksi. Helsingissä Kokon tutkimusryhmä tutki muun muassa eläinyksilöiden ja ryhmän välisiä vuorovaikutussuhteita. Vuosina 2010–2014 Kokko työskenteli Canberrassa sijaitsevan Australian kansallisen yliopiston evoluutiobiologian professorina.
Kokko on julkaissut toista sataa tieteellistä artikkelia kansainvälisissä sarjoissa sekä englanninkielisen oppikirjan, "Modelling for Field Biologists and Other Interesting People", matemaattisesta mallintamisesta biologiassa. Kokko toimi Suomen Biologian Seura Vanamo ry.:n puheenjohtajana 2008–09.
Kokko sai vuonna 2016 Suomen Kulttuurirahaston 30 000 euron arvoisen palkinnon merkittävästä kulttuuriteosta.
HMS Sussex (96)
HMS Sussex oli Britannian kuninkaallisen laivaston "County"-luokan raskas risteilijä toisessa maailmansodassa. Alus kuului toiseen tilattuun alaluokkaan London-luokkaan.
"HMS Sussex" siirrettiin 1934 Välimereltä Australiaan, josta se palasi Välimerelle 1936. Toisen maailmansodan syttymisen jälkeen alus muodosti yhdessä "HMS Shropshiren" kanssa Force H:n Etelä-Atlantilla tehtävänään muun muassa Saksan laivaston risteilijän "Admiral Graf Speen" etsiminen. Alus pysäytti 2. joulukuuta saarronmurtaja "Watussin".
Alus palasi Kotilaivastoon ja otti osaa Norjan taisteluihin palattuaan huollosta 25. toukokuuta. Alus siirrettiin taisteluiden jälkeen huollettavaksi Glasgowiin. Telakalla olleeseen alukseen osui lentopommi 18. syyskuuta vastaisena yönä 1940. Osuma aiheutti aluksella suuren tulipalon, irrotti perän aluksen vajotessa kyljelleen pohjaan. "HMS Sussex" kykeni palaamaan palvelukseen vasta elokuussa 1942. Telakalla olon aikana alukselta poistettiin puolentuuman konekiväärit. Aluksen yksiputkiset nelituumaiset korvattiin neljällä kaksiputkisella, kahdella kahdeksanputkisella kaksinaulaisella ja kymmenellä yksiputkisella 20 millimetrin ilmatorjuntatykillä. Alukselle asennettiin myös tutkat 273, 281, 282 ja 285.
"HMS Sussex" palveli palvelukseen palattuaan Atlantilla, jossa se etsi saksalaisia saarronmurtajia. Alus pysäytti 20. helmikuuta 1943 saksalaisen "Hohenfriedburgin" Cape Finisterren vesillä ja saman aikaisesti kykeni juuri ja juuri väistämään "U-264" laukaisemat torpedot.
"HMS Sussex" oli telakalla huollossa palaten palvelukseen joulukuussa 1943. Huollon jälkeen aluksen 20 millimetrin aseiden lukumäärä oli 22 putkea. Aluksen lentokoneen tarvitsemat järjestelmät poistettiin. Seuraavan kerran alus palasi suuresta huollosta kesäkuussa 1944. Huollossa alukselta poistettiin torpedoputket, X-torni ja 15 yksiputkista 20 millimetrin ilmatorjuntatykkiä. Poistetut aseet korvattiin neljällä kahdeksanputkisella kaksinaulaisella ja neljällä kaksiputkisella 20 millimetrin ilmatorjuntatykillä. Samalla aluksen tutkajärjestelmät modernisoitiin.
Tämän jälkeen alus siirrettiin Itäiseen laivastoon. Japanin antautumisen jälkeen alus suojasi operaatioita Hollannin Itä-Intiassa, kunnes palasi kotivesille.
"HMS Sussex" poistettiin palveluksesta 1949 ja siirrettiin 3. tammikuuta 1950 BISCOlle. Alus saapui 23. helmikuuta Arnott Youngille Dalmuiriin romutettavaksi.
Populaatiodynamiikka
Populaatiodynamiikka tarkoittaa tietyllä alueella elävien ja kasvavien yksilöiden muodostaman populaation eli kannan koon ja tiheyden sekä sisäisen rakenteen muuttumista tilan ja ajan suhteen, sekä näihin kaikkiin vaikuttavia tekijöitä.
Sisäiseen rakenteeseen kuuluvat esimerkiksi sukupuoli- ja ikärakenne. Populaatioon vaikuttavia tekijöitä ovat populaatiotiheydestä riippumattomat, esimerkiksi erilaiset luonnonkatastrofit, tai tiheydestä riippuvaisia, kuten ravinnon jakautuminen tai ylikansoitetussa yhteisössä leviävät taudit.
HMS Dorsetshire (40)
HMS Dorsetshire oli Britannian kuninkaallisen laivaston "County"-luokan raskas risteilijä toisessa maailmansodassa. Alus kuului kolmanteen tilattuun alaluokkaan Norfolk-luokkaan.
"HMS Dorsetshire" palveli Atlantin ja Kotilaivastossa 1930 - 1933, minkä jälkeen alus siirrettiin Afrikan-asemalle, josta se palasi Englantiin huollettavaksi vuoden vaihteessa 1935-1936.
"HMS Dorsetshire" liitettiin palvelukseen palatessaan 5. Risteilijäviirikköön Kiinan asemalle ja oli siellä toisen maailmansodan syttymiseen saakka. Saksalaisten kaappareiden ilmaantuminen maailman merille aiheutti aluksen siirron Ceylonille, missä alus yhdessä "HMS Hermeksen" ja "HMS Cornwallin" kanssa muodosti Force I:n tehtävänään saksalaisen "Admiral Graf Speen" löytäminen.
"HMS Dorsetshire" sai käskyn vuoden lopulla käskyn siirtyä La Plata -joen suulle. Alus saapui käsketylle paikalle 12. joulukuuta avustamaan taistelulaivan saartoa. Alus jäi valvomaan merenkulkua ja etsimään saksalaisia saarronmurtajia Etelä-Atlantille. Alus pysäytti helmikuussa 1940 saksalaisen "Wakaman" Rion edustalla.
"HMS Dorsetshire" siirtyi kesän kuluessa Freetownin alueelle, jossa se osallistui operaatioihin Vichyn Ranskan hallintoa ja laivastoa vastaan. Alus muun muassa varjosti taistelulaiva "Richelieutä" ja osallistui heinäkuussa hyökkäykseen Dakarin (operaatio Menace).
"HMS Dorsetshire" palasi Intian valtamerelle tukemaan marraskuussa Italian Somalimaan taisteluita tulittamalla maissa olevia kohteita. Kuitenkin saksalaisen risteilijän "Admiral Scheerin" ilmaantuminen vuoden lopulla Etelä-Atlantille pakotti aluksen siirtymään Afrikan länsirannikolle ja joulukuussa alus oli jälleen Freetownissa.
"HMS Dorsetshire" sai tehtäväkseen toukokuussa 1941 suojata Sierra Leonesta Englantiin purjehtinutta saattuetta SL74, kun se kesken kaiken määrättiin osallistumaan saksalaisen taistelulaivan "Bismarckin" etsintään ja tuhoamiseen. Tämän jälkeen alus palasi Freetowniin suojaamaan kauppamerenkulkua alueella. Kaappariuhan kohotessa alus myös suojasi saattueita kerran jopa Bombayhin asti. Alus pysäytti 1. joulukuuta 19414 St. Helenan länsipuolella kaappareiden huoltolaivan "Pythonin" ja samassa yhteydessä selvisi sukellusvene "UA":n laukaisemista torpedoista.
Japanin liittyessä sotaan "HMS Dorsetshire" määrättiin palaamaan Intian valtamerelle komentajanaan kommodori Augustus Agar, joka oli vuonna 1919 komentanut moottoritorpedoveneitä Suomenlahdella. Maaliskuussa 1942 risteilijä oli huollettavana Colombossa. Huolto kuitenkin keskeytettiin, kun saatiin kuun lopulla tieto japanilaisen tukialus-osaston lähestymisestä. Alus purjehti yhdessä "HMS Cornwallin" kanssa Itäiseen laivastoon Malediiveille, mutta japanilaiset tukialuskoneet yllättivät risteilijät ja upottivat ne 5. huhtikuuta 1942 Malediiveilta kaakkoon.
Pääsolu
Pääsolulla tarkoitetaan mahan kudosopissa maharauhasen solua, joka erittää pepsiinin esiastetta pepsinogeeniä. Vatsan suolahaposta johtuvan matalan pH:n myötävaikutuksesta jo aktivoitunut pepsiini pilkkoo pepsinogeenin pepsiiniksi. Pepsiini pilkkoo proteiineja aloittaen niiden ruoansulatuksen, joka jatkuu suolistossa. Pepsinogeenin lisäksi pääsolut erittävät heikkoa lipaasia eli rasvoja pilkkovaa entsyymiä.
Pääsolut ovat tyypillisiä proteiinia erittäviä soluja. Hematoksyliini-eosiinivärjäyksessä niiden tyven puoleisen soluliman runsas karkea solulimakalvosto värjää solun tyviosan basofiilisesti purppuranvioletiksi, mistä kyseiset solut onkin helpohkoa tunnistaa. Solulimassa on maharauhasen ontelon puolella tsymogeenirakkuloiksi kutsuttuja eriterakkuloita, joiden proteiinisisältö värjää pääsolujen kärjenpuoleisen soluliman eosinofiilisesti siniseksi. Joskus kudosnäytteen käsittely saattaa tuhota eriterakkulat, jolloin sinisyys voi olla heikkoa tai olematonta.
Sometimes
Sometimes on Britney Spearsin toinen single albumilta "…Baby One More Time".
Geoffrey A. Parker
Geoffrey Alan Parker FRS (s. 24. toukokuuta 1944) on brittiläinen biologi, joka on erikoistunut evoluutiobiologiaan.
Parker kävi Lymmin oppikoulua Lymmissä Cheshiressä. Hän valmistui Bristolin yliopistosta 1965 ja väitteli filosofian tohtoriksi samassa laitoksessa 1969. Hänen väitöskirjansa käsitteli kultalantakärpäsen ("Scatophaga stercoraria") lisääntymiskäyttäytymistä ja sukupuolivalintaa ("The reproductive behaviour and the nature of sexual selection in Scatophaga stercoraria L.").
Parker havaitsi lantakärpäskoiraiden parittelevan useiden naaraiden kanssa, samoin kuin naaraiden parittelevan useiden koiraiden kanssa. Hän loi käsitteen siittiökilpailu, joka tarkoittaa koiraiden pyrkimystä siittää mahdollisimman paljon omia jälkeläisiä ja pyrkiä näin levittämään omia geenejään mahdollimman paljon. Naaraan osalta siittiökilpailu varmistaa hedelmöityksen ja edesauttaa geneettisen monimuotoisuuden lisääntymistä.
Vuonna 1969 Parker siirtyi Liverpoolin yliopistoon, jonka biologian professorina hän on toiminut vuodesta 1989 alkaen. 10. kesäkuuta 1997 Parker toimi Hanna Kokon vastaväittäjänä tämän väitöstilaisuudessa Helsingin yliopistossa. Parker on Royal Societyn jäsen.
Abdulrahman Al-Shoaibi
Abdulrahman "Abdu" Al-Shoaibi (; s. 10. joulukuuta 1980 Saudi Arabia), tunnetaan myös nimellä Abdul Rahman Al Shoaibi, on entinen saudiarabialainen jalkapalloilija, joka muistetaan luultavasti parhaiten dramaattisesta kohtauksesta, jonka hän sai kesken jalkapallo-ottelun.
Al-Raedin ja Hajer Al-Shaibin välisessä ottelussa 20. lokakuuta 2005 Abdulrahmanin takaraivoon tai niskaan osunut vastapelaajan potku aiheutti hänelle erittäin rajuja kouristuksia. Hänet saatettiin kentältä ja vietiin sairaalaan. Hänen huhuttiin kuolleen tai joutuneen kuoleman enkelin hallitsemaksi. Tosiasiassa hän kuitenkin pelasi jo seuraavassa Hajerin ottelussa Dhamkia vastaan. Abdulrahman on myös tämän jälkeen pelannut Tunisiassa. Vahvistamattomien tietojen mukaan hän on saanut myöhemmin toisen kohtauksen hotellihuoneessaan.
MC (Stepan albumi)
MC on rap-artisti Stepan ensimmäinen studioalbumi. Se julkaistiin Joku Roti Recordsin kautta 27. helmikuuta 2008. Vinyyliversio albumista julkaistiin 28. toukokuuta 2008.
Albumi nousi ilmestymisviikollaan (10/2008) sijalle 40. Suomen virallisella albumilistalla. Viikko jäi albumin ainoaksi listalla. Levyn kansi on kunnianosoitus Stepaa inspiroineelle raplegenda Too Shortille. Albumin kansi onkin samankaltainen, kuin Too Shortin "Born to Mack" -albumin kansi. Kappaleesta "Vapaapäivä" on julkaistu musiikkivideo. Hip hop -sivusto Redrum-187 julkaisi kappaleen "Ongelmii" ilmaisladattavaksi sivustollaan helmikuussa 2008.
Erzgebirge Aue
FC Erzgebirge Aue on Auessa sijaitseva jalkapalloseura, joka pelasi 2008–2010 3. Ligassa. Tästä se nousi 2010 2. Bundesliigaan, jossa se on sen jälkeen yhtä kautta lukuun ottamatta pelannut. Seura sijaitsee kaupungissa, jossa on 18 000 asukasta, ja se on yksi entisistä Itä-Saksan alueella pelanneista joukkueista.
Seura perustettiin vuonna 1945 nimellä "SG Aue", mutta jo vuonna 1948 nimeksi vaihdettiin "BSG Pneumatik Aue". Vuoden päästä nimi vaihdettiin uudelleen. Tällä kertaa nimeksi vaihdettiin "Zentra Wismut Aue". 1951 nimeksi vaihdettiin vielä "SC Wismut Aue".
Joukkue pelasi DDR-Oberligaa vuodesta 1951 lähtien aina vuoteen 1990 saakka. Se voitti sarjan kolmesti vuosina 1956, 1957 ja 1959. FDGB-Pokalin seura voitti vuonna 1955.
Seura on pelannut 2. Bundesliigassa viisi kautta vuosina 2003–2008 ja nousi sinne jälleen vuonna 2010. Paras sijoitus 2. Bundesliigassa on viides. Saksan jälleenyhdistymisen jälkeen joukkue on voittanut Regionalliga Nordin vuonna 2003 ja Saksien Cupin kolmesti vuosina 2000, 2001 ja 2002.
Jari Niemelä (biologi)
Jari Kalevi Niemelä (s. 26. joulukuuta 1957 Vaasa) on Helsingin yliopiston bio- ja ympäristötieteiden laitoksen professori. Hän on yliopiston rehtori viisivuotiskauden 2018–2023 elokuusta alkaen.
Niemelä on Helsingin yliopiston kaupunkiekologian professori ja vuodesta 2004 biotieteellisen tiedekunnan dekaani. Hän on kaupunkiekologian lisäksi erityisesti kiinnostunut metsäluonnon monimuotoisuudesta ja trooppisesta ekologiasta.
Niemelä opiskeli Uumajan yliopistossa biologiaa ja väitteli tohtoriksi 1988 Helsingin yliopistosta. Väitöskirjan aiheena olivat Ahvenanmaan kovakuoriaiset. Hän työskenteli tutkijana Kanadan Edmontonissa, josta palasi Helsingin yliopiston eläintieteen laitokselle.
Niemelä on WWF Suomen hallituksen puheenjohtaja. Hän on ollut kirjojen "Urban ecology Patterns, processes and applications" (2011) ja "Ihminen ja ekologia" (Gaudeamus 2011) päätoimittaja.
Helsingin yliopiston hallitus valitsi Niemelän, huhtikuussa 2018 yliopiston rehtoriksi viisivuotiskaudelle 2018─2023. Hänen toimikautensa alkoi 1. elokuuta 2018. Niemelä on Helsingin yliopiston 138. rehtori.
Paras käsikirjoitus komediasarjassa (Primetime Emmy)
Paras käsikirjoitus komediasarjassa on yksi Primetime Emmy -palkintojen palkintokategorioista.
The Carnival
The Carnival on suomalainen Kajaanista käsin toimiva vuonna 1999 perustettu punk-yhtye, jonka musiikissa on kuultavissa myös metallisia elementtejä.
Naisten 25 metrin urheilupistooli ammunnan maailmancupin finaalissa 2008
Naisten 25 m urheilupistooli ammuttiin 3. marraskuuta. Kilpailun voitti Saksan Munkhbayar Dorjsuren tuloksella 793.1 (590+203.1).
Ennen olympialaisten alkua voimassa olleet maailmanennätykset:
Huolestuttavia merkkejä
Huolestuttavia merkkejä on rap-yhtye Memmy Possen toinen studioalbumi. Albumin julkaisi Monsp Records ja se julkaistiin 11. kesäkuuta 2004. Se julkistiin CD:n lisäksi vinyylinä.
Molekyyligastronomia
Molekyyligastronomia on ruoanvalmistuksen ymmärtämistä luonnontieteellisesti: sana molekyyli viittaa kemiaan ja fysiikkaan, ja gastronomia hyvään ruokaan ja siihen liittyvään nautintoon. Molekyyligastronomia mahdollistaa ruoanlaiton ilmiöiden tarkastelemisen konseptuaalisesti eli ruoanlaittoon liittyvällä tavalla kemian ja fysiikan keinolla. Molekyyligastronomian tutkimuskohteita ovat esimerkiksi ainesosien muuttuminen ruoanvalmistuksessa ja ruoanvalmistukseen liittyvät sosiaaliset, taiteelliset ja tekniset näkökohdat.
Molekyyligastronomiaa ovat tehneet tunnetuksi maailman parhaiksi valitut ravintolat Fat Duck ja el Bulli. Molekyyligastronomian avulla voidaan myös tutkia tavallisen arkiruoan valmistusta tietopohjaisesti.
Molekyyligastronomia-termin lanseerasivat vuonna 1988 unkarilainen fyysikko Nicholas Kurti ja ranskalainen kemisti Hervé This. Heidän tavoitteenaan oli yhdistää ruoan tutkimus yhdeksi tieteenalaksi, jonka tuloksia ymmärtävät tiedemiesten lisäksi myös keittiömestarit ja kotikokit.
Ennen molekyyligastronomian keksimistä ruokaa oli tutkittu turvallisuuden, mikrobiologian, säilytyksen, kemian ja fysiikan näkökannalta, mutta tutkimus keskittyi pääasiassa ruoan teolliseen tuotantoon. Molekyyligastronomia oli ensimmäinen formaali tieteellinen koulukunta, joka tutki tavallisen ruoanlaiton prosesseja.
Hervé Thisin mukaan molekyyligastronomian tärkeimmät päämäärät ovat ruoanlaiton mekanismien ja ruoan synnyttämän nautinnon tutkiminen etenkin fysiikan ja kemian keinoilla seuraavilla kolmella alueella:
Molekyyligastronomian avulla on kehitetty useita uusia ruokalajeja kuten suklaachantilly, 65 asteen lämpötilassa valmistettu kananmuna ja mikroaaltouunissa valmistettava molekyyliankka. Molekyyligastronomiasta on noussut myös useita kulinaarisia trendejä kuten avantgardistinen keittiö, dekonstruktivismi ja Note-by-note cooking.
Molekyyligastronomia on Suomessa verrattain uusi ilmiö. Molekyyligastronomian tutkimus käynnistyi Turun yliopistossa vuonna 2007. Tutkimuksesta vastaa professori Anu Hopia. Molekyyligastronomian oppeja hyödynnetään myös ravintoloissa, muun muassa helsinkiläisessä Chez Dominiquessa. Suomessa toimii myös molekyyligastronomiaan erikoistunut konsultointiyritys Stimulus Consulting.
Molekyyligastronomian tutkimuskohteita ovat mm:
Branislav Ivanović
Branislav Ivanović () (s. 22. helmikuuta 1984 Sremska Mitrovica, Jugoslavia) on serbialainen jalkapalloilija. Hän edustaa venäläistä Pietarin Zenitiä. Hän on pelipaikaltaan puolustaja, mutta pystyy pelaamaan myös puolustavana keskikenttäpelaajana.
Pelattuaan kolme vuotta kotimaansa liigoissa, Ivanović siirtyi tammikuussa 2006 Lokomotiv Moskovaan. Hän nousi välittömästi joukkueen avauskokoonpanoon ja pelasi loppujen lopuksi kauden aikana 28 ottelua ja teki niissä kaksi maalia. Toinen kausi sujui samoissa merkeissä kuin ensimmäinenkin ja hän kuului joukkueensa luottopelaajistoon. Kauden aikana Lokomotiv voitti Venäjän Cupin.
15. tammikuuta 2008 Ivanović siirtyi Chelseaan yhdeksällä miljoonalla punnalla. Hän solmi Chelsean kanssa kolme-ja-puolivuotisen sopimuksen ja sai pelipaidan numerokseen 2. Hän teki ensiesiintymisensä valioliigassa 5. lokakuuta 2008 kotiottelussa Aston Villaa vastaan. 8. huhtikuuta Mestarien liigan puolivälierissä Liverpoolia vastaan käydyssä vierasottelussa Ivanovic iski Chelsean ensin 38. minuutilla tasoihin Florent Maloudan antamasta kulmasta, ja sitten toisella puoliajalla johtoon Frank Lampardin kulmasta. Chelsea voitti ottelun lopulta 3-1 saaden täten tärkeän vierasvoiton. Nämä maalit olivat Ivanovicille henkilökohtaisestikin merkittäviä, sillä ne olivat hänen ensimmäiset Chelseassa ja Mestarien liigassa.
Vuonna 2017 Ivanović palasi Venäjälle, tällä kertaa pietarilaisseura Zenitiin.
Ivanović teki ensiesiintymisensä Serbia ja Montenegron maajoukkueessa 8. kesäkuuta 2005 ystävyysottelussa Italiaa vastaan. Ensimmäisen maalinsa maajoukkueessa hän teki 12. syyskuuta 2007 vierasottelussa Portugalia vastaan. Maali tuli tärkeään paikkaan, sillä Serbia oli ottelussa häviöllä 1–0 ja se oli vuoden 2008 EM-kilpailuiden karsintaottelu.
Jan Fischer
Jan Fischer (s. 2. tammikuuta 1951 Prahassa) on tšekkiläinen tilastotieteilijä, joka toimi Tšekin pääministerinä 9. huhtikuuta 2009 – 28. kesäkuuta 2010. Hän johti virkamieshallitusta, jonka oli tarkoitus hoitaa maan asioita syksyllä 2009 järjestettäviin parlamenttivaaleihin saakka. Perustuslaillisten kiistojen vuoksi vaalit järjestettiin kuitenkin vasta vaalikauden päättyessä toukokuussa 2010.
Fischer valmistui 1974 Prahan kauppakorkeakoulusta. Hän oli Tšekkoslovakian kommunistisen puolueen jäsen 1980–1989. Fischer aloitti pian valmistumisensa jälkeen uransa maan tilastokeskuksessa, jonka varajohtaja hän oli 1990–1992. Tšekin tilastokeskuksen varajohtaja hän oli 1993–2000. Tilastokeskuksen johtajaksi hänet nimitettiin 2003.
Fischer on toista kertaa naimisissa ja kolmen lapsen isä.
Mirek Topolánekin hallituksen kaaduttua luottamuslauseäänestyksessä 24. maaliskuuta 2009 Jan Fischer sai 9. huhtikuuta tehtäväkseen koota virkamieshallituksen, joka johtaisi maata seuraaviin vaaleihin saakka. Fischerin hallitus vannoi virkavalansa 8. toukokuuta 2009. Fischeristä tuli samalla myös Euroopan unionin neuvoston puheenjohtaja kesäkuun loppuun saakka, koska neuvoston kiertävä puheenjohtajuus oli alkuvuoden 2009 Tšekillä.
Suostuessaan pääministeriksi Fischer ilmoitti, että hän ei aio jatkaa politiikassa vaalien jälkeen, vaan palaa tilastokeskuksen johtajaksi. Alun perin maassa piti järjestää ennenaikaiset vaalit lokakuussa 2009, mutta perustuslaillisten kiistojen vuoksi vaalit pidettiin ajallaan vaalikauden päättyessä toukokuun 2010 lopussa.
Huolimatta väliaikaisesta asemastaan Fischeristä tuli varsin suosittu. Toukokuussa 2010 julkaistun mielipidemittauksen mukaan 89 prosentilla kansalaisista oli hänestä positiivinen kuva.
Jari Perälä
Jari Kalervo Perälä (s. 21. huhtikuuta 1965 Olofström, Ruotsi) on entinen suomalainen yleisurheilun moniottelija.
Perälä voitti vuonna 1990 seitsenottelussa sisäratojen Suomen-mestaruuden tuloksella 5203 pistettä. Samana vuonna hän teki kymmenottelussa tuloksen 7192 pistettä ja sijoittui Kalevan kisoissa neljänneksi tuloksella 7122 pistettä. 
Vuonna 1991 hän saavutti sisäradoilla seitsenottelun SM-pronssia tuloksella 5140 pistettä ja ulkoradoilla kymmenottelun SM-pronssia tuloksella 7040 pistettä.
Seuratasolla Jari Perälä edusti Varkauden Kenttä-Veikkoja. Hänen valmentajansa oli Asko Härkönen.
Myöhemmin Perälä on tehnyt merkittävän uran myyntialalla.
Wilson Gonzalez Ochsenknecht
Wilson Gonzales Ochsenknecht (s. 18. maaliskuuta 1990) on saksalainen näyttelijä ja laulaja. 
Hänellä on pikkuveli Jimi Blue Ochsenknecht ja pikkusisko Cheyenne Ochsenknecht (s. 13. tammikuuta 2000).
Wilson on urheilun ystävä ja harrastaa jalkapalloa, vuoristopyöräilyä, luistelua, lumilautailua, mikroautolla ajoa ja snorklausta.
Wilson on näytellyt mm. elokuvissa: Die Wilden Kerle (Pähkähullu Futisjengi) (Marlon) 1-4 ja
Gangs (Chris). Hän on julkaissut yhden albumin: Cookies 25. toukokuuta 2008.
Japani kesäolympialaisissa 1936
Japani osallistui Berliinin kesäolympialaisiin 1936 saavuttaen urheilulajeissa 18 mitalia, joista kuusi oli kultaisia, neljä hopeisia ja kahdeksan pronssisia. Kisojen mitalitilastossa Japani sijoittui kahdeksannelle sijalle.
Myös muutamia korealaisia kilpaili näissä olympialaisissa Japanin lipun alla, sillä Japani oli miehittänyt Koreaa vuodesta 1910 lähtien. Japanin hävittyä toisessa maailmansodassa se vetäytyi miehittämiltään alueilta. Näin ollen Korea osallistui seuraaviin, Lontoon vuoden 1948 olympialaisiin omana joukkueenaan. Japania taasen ei kutsuttu Lontooseen, ja maa kilpailikin seuraavan kerran kesäolympialaisissa vasta vuonna 1952 Helsingissä.
Grandiosa
Grandiosa on pakastepizza, jota Suomessa markkinoi Orkla Foods Finland. Grandiosa-sarjaan kuuluu Grandiosa Big One -pannupizzoja, erilaisia kiviuunipizzoja sekä välipalapizzoja.
Grandiosan suosituinta pakastepizzaa "Superiore for Meat Lovers"ia myydään noin miljoona kappaletta vuodessa.
Street Tape vol. 2
Street Tape vol. 2 "Homma etenee!!!" (tai pelkkä Street Tape vol. 2) DJPP:n mixtape vuodelta 2008. Sen julkaisi Lihi Records.
Albumin kokonaispituus on vain 79 minuuttia, ja suurin osa kappaleista ovat DJPP:n tekemiä taustoja eri artisteille. Esim. mixtapen kappale "Möi möi möi" on DJPP:n ja Edu Kehäkettusen "Hyvän olon konsultit" -albumin "Pestään pyykkiä" kappaleen tausta. Mixtapen kappale "Foetida" on taas Asan "Foetida-Pro Promon" "Idän kolme tietäjää" -kappaleen biitti ja "The Hammer of the Gods" Asan "Foetida-Pro Promo 2:n" "PR=propagandaa" -kappaleen biitti.
Solar Fragment
Solar Fragment on saksalainen metallimusiikkia soittava yhtye, joka perustettiin vuonna 2004. Tyyliltään yhtyeen musiikki on yhdistelmä powermetallia sekä melodic metallia. Yhtye sai levytyssopimuksen Sleaszy Rider Recordsilta vuonna 2007. Yhtyeen kappaleita voi myös pelata JamLegend-pelissä.
Peter Honess
Peter Honess (s. 1945 Englanti, Iso-Britannia) on brittiläinen elokuvaleikkaaja. Hän on ollut ehdolla parhaan leikkauksen Oscar-palkintoon elokuvasta "L.A. Confidential" (1997). Hän on leikannut myös elokuvan "Harry Potter ja salaisuuksien kammio" (2002).
Sinitöyhtönärhi
Sinitöyhtönärhi ("Cyanocitta cristata") on pohjoisamerikkalainen töyhtönärhien sukuun kuuluva varpuslintu.
Linnun pituus on 22–30 cm ja paino 70–100 grammaa. Höyhenpuku on kaksivärinen: linnun alapuoli ja naama ovat valkoiset tai vaaleanharmaat ja selkäpuoli, päälaki, siivet ja pyrstö siniset. Sukupuolet ovat samanvärisiä, mutta koiras on kooltaan hieman suurempi.
Vanhin rengastettu sinitöyhtönärhi eli 17,5-vuotiaaksi. Vankeudessa pidetty naaras eli 26 vuotta ja kolme kuukautta vanhaksi.
Sinitöyhtönärhi elää Pohjois-Amerikassa Yhdysvaltojen itä- ja keskiosissa aina Floridassa ja Texasin itäosissa asti sekä Kanadan etelä- ja itäosissa. Lajin esiintymisalueen laajuus on 6,7 miljoonaa neliökilometriä ja maailmanpopulaation koko on noin 22 miljoonaa yksilöä.
Sinitöyhtönärhet asuvat valoisissa sekametsissä, puistoissa ja istutusmetsiköissä, myös ihmisasutuksen liepeillä.
Sinitöyhtönärhet muodostavat yleensä elinikäisen parisuhteen. Ne lisääntyvät pohjoisilla alueilla kerran kesässä, etelässä kahdesti, ja rakentavat risuista löyhän pesärakennelman puuhun tai pensaaseen. Naaras munii 3–6 munaa, keskimäärin 4,5. Pääosin naaras hautoo noin 17 päivää, ja koiras käy ruokkimassa sitä haudonnan aikana. Poikasia hoitavat molemmat vanhemmat. Poikaset jättävät pesän 17–21 päivän ikäisinä ja itsenäistyvät pari kuukautta myöhemmin. Sinitöyhtönärhi saavuttaa sukukypsyyden yksivuotiaana.
Sinitöyhtönärhi on kaikkiruokainen lintu, jolle kelpaavat siemenet, hedelmät, marjat, hyönteiset ja muut selkärangattomat, sammakot, linnunpoikaset ja munat sekä jätteet. Se kaivaa syksyisin maahan ruokavarastoja talven varalle.
Backlash (2009)
Backlash (2009) oli pay-per-view (PPV) showpainitapahtuma, jonka tuotti World Wrestling Entertainment (WWE). Seitsemän ottelun painitapahtuma pidettiin 26. huhtikuuta 2009 Dunkin' Donuts Centerissä Yhdysvalloissa . Tapahtuman musiikkiesityksestä vastasi "The Veer Union" noin 8 300 katsojan edessä.
Vuoden 2009 Backlash oli järjestyksessä 11. ja se jäi viimeiseksi Backlash-tapahtumaksi. Painijoita oli kaikista kolmesta suuresta WWE-liitosta (Raw, SmackDown ja ECW)
Tapahtuman päätapahtumana oli "Last man standing" taistelu raskaansarjan mestaruusvyöstä Edgen ja John Cenan välillä.
James Harris
James "Kamala" Harris (28. toukokuuta 1950) on entinen yhdysvaltalainen painija, joka on nykyisin (2009) laulaja. Harris on työskennellyt uransa varrella WWE:eessä sekä WCW:eessä ja kuorma-autonkuljettajana.
Harris varttui Senatobiassa, Mississippissä, missä hänen vanhempansa omistivat huonekaluliikkeen. Harrisin tunnettu esikuva painissa oli ugandalainen kannibaali, jolla oli maalattu pää.
Harrisin liityttyä World Wrestling Federationiin hän otteli Jake Robertsin kanssa. Tämän aikana kävi ilmi, että Harris pelkäsi käärmeitä, sillä Jake "The Snake" Robertsilla oli joka ottelussa käärme säkissään. Sen jälkeen hän on myös otellut monia tunnettuja painijoita, muiden muassa Hulk Hogania ja The Undertakeria vastaan. Harrisin viimeinen esiintyminen oli Umagaa vastaan WWE Rawissa, jonka Harris hävisi. Harris on myös maininnut pienestä palkastaan: Summerslamissa 1992 Harris otteli Takeria vastaan ja sanoi saaneensa palkkaa 13 000 dollaria, kun taas Taker olisi saanut 500 000 dollaria.
Lassi Tuovi
Lassi Tuovi (s. 31. joulukuuta 1986 Lappeenranta) on suomalainen koripallovalmentaja ja kilpauransa päättänyt koripalloilija. Hän toimii nykyisin seurajoukkuevalmentamisen ohessa Suomen maajoukkueen apuvalmentajana.
Ennen siirtymistään valmentajaksi Tuovi pelasi koripalloa Lappeenrannan NMKY:n edustusjoukkueessa. Hän pelasi Korisliigassa kaksi kautta kausina 2002-2003 sekä 2003-2004. Hänen pelaajauransa päättyi polvivammaan.
Helmikuussa 2015 Tuovi siirtyi Henrik Dettmannin apuvalmentajaksi turkkilaiseen Besiktaşiin. Hän teki joukkueen kanssa puolentoista vuoden mittaisen sopimuksen.
Kaudella 2017–2018 Tuovi toimii ranskalaisen BCM Gravelines-Dunkerque´n apuvalmentajana.
Hän toimi kaudesta 2011–2012 kauden 2013–2014 loppuun Lappeenrannan NMKY:n edustusjoukkueen päävalmentajana, mitä ennen hän toimi kaudesta 2004–2005 joukkueen apuvalmentajana. Hän on tehnyt myös työtä lappeenrantalaisen juniorikoripallon parissa, NMKY:n päätoimisena juniorivalmentajana vuosina 2007–2011 ja B-nuorten valmentajana vuosina 2003–2004.
Tuovi on käynyt Suomen Koripalloliiton huippuvalmentajakoulutuksen, johon hänet valittiin vuoden 2009 keväällä. Paitsi seurajoukkuevalmentajana, hän on toiminut myös Suomen miesten koripallomaajoukkueen apuvalmentajana ja videokoordinaattorina.
Øystein Olsen (piispa)
Øystein Olsen (s. 12. elokuuta 1944) on norjalainen metodistipappi. Hän toimi vuodesta 2001 Pohjoismaiden ja Baltian maiden piispana. Tässä ominaisuudessa hän oli myös Suomen Metodistikirkon johdossa. Vuonna 2009 hänen seuraajakseen piispana nousi Christian Alsted.
Oikeita asioita
Oikeita asioita on suomalaisen laulaja-lauluntekijä Esa Elorannan viides albumi sooloartistina. Se julkaistiin 22. huhtikuuta 2009. Albumilta on julkaistu singlenä kappale "Kaikki tiet", jonka Eloranta laulaa duettona Jorma Kääriäisen kanssa.
Øystein Olsen
Øystein Olsen voi tarkoittaa ainakin seuraavia henkilöitä:
Peruskirja 77
Peruskirja 77 (tšek. ja slov. Charta 77) oli epämuodollinen tšekkoslovakialainen kansalaisliike, joka kritisoi poliittista ja valtiovaltaa ihmis- ja kansalaisoikeuksien rikkomisesta, vaikka Tšekkoslovakia oli sitoutunut niihin Helsingin ETY-kokouksessa 1975. Hallitseva kommunistipuolue pyrki vuoden 1968 Tšekkoslovakian miehityksen jälkeen "normalisoimaan" maan politiikkaa eli palauttamaan sen Neuvostoliiton määrittelemiin rajoihin. Peruskirja 77 -liike toimi 1977–1992. Se sai nimensä Peruskirja 77 -nimisestä julistuksesta, joka julkaistiin 1. tammikuuta 1977 ja painettiin pian monissa länsieurooppalaisissa lehdissä. Allekirjoittajat olivat toisinajattelijoita, jotka joutuivat hankaluuksiin hallitsevan järjestelmän kanssa. Toiminnan voi siten rinnastaa kansalaisoikeusliikkeisiin.
Julistuksen alullepanijoita ja ensimmäisiä allekirjoittajia olivat Václav Havel, Jan Patočka, Zdeněk Mlynář, Jiří Hájek ja Pavel Kohout. Kaikkiaan allekirjoituksia oli aluksi 242, kesään 1977 mennessä niitä oli kertynyt jo kuutisensataa ja vuoteen 1990 mennessä 1400. Allekirjoittajat edustivat eri ammatteja, poliittisia kantoja ja uskonnollisia näkemyksiä. Gustáv Husákin johtama kommunistivalta vainosi 1970- ja 1980-luvuilla Peruskirja 77:n jäseniä. Sadat allekirjoittajat menettivät työpaikkansa, ja useita kymmeniä tuomittiin vankeusrangaistuksiin, joista osa oli pitkäaikaisia. Esimerkiksi Vaclav Havel sai 5 vuoden vankeustuomion lokakuussa 1979. Lähes 400 muutti vainojen takia ulkomaille. Osa peruskirjan allekirjoittajista perusti vuonna 1978 Oikeudettomasti vainottujen puolustuskomitean ("Výbor na obranu nespravedlivě stíhaných", VONS). Tästä kehittyi 1980-luvulla käytäntö viettää maailmanlaajuista päivää "Day of Remembrance for Victims of Stalinism and Nazism", joka on kuitenkin eri asia kuin vainojen uhrien muistopäivä.
Vuoden 1989 niin sanotun samettivallankumouksen jälkeen moni peruskirjan allekirjoittaja nousi yhteiskunnallisesti merkittävään asemaan. Selvimmin tämä henkilöityy kirjailija Vaclav Haveliin, josta tuli maan presidentti 29.12.1989, sekä toimittaja Jiří Dienstbieriin, josta tuli samaan aikaan ulkoministeri.
Mammutti (vuoden 2009 elokuva)
Mammutti (, ) on vuonna 2009 valmistunut Lukas Moodyssonin ohjaama elokuva. Globaalin ihmissuhdedraaman pääosissa esiintyvät Gael García Bernal ja Michelle Williams.
Berliinin elokuvajuhlilla osa yleisöstä buuasi "Mammutille". Helsingin Sanomien Nyt-liitteen Anu Silfverberg piti reaktiota yllättävänä, sillä elokuva on hänestä hyvä, joskin ehkä hieman ärsyttävä tietyssä saarnaavuudessaan tai naiiviudessaan.
Nyt-liitteen kriitikko Veli-Pekka Lehtonen piti "Mammuttia" maanläheisempänä kuin siihen usein verrattua "Babelia" (2006). Moodysson ei hänen mukaansa edes yritä kiertä naiiviuttaan, vaan käsittelee poliittisia aiheita ikään kuin ei-politiikkana. Ohjaaja jättää Lehtosen mielestä elokuvansa liiaksikin tarkkailijan asemaan, mutta lisää Moodyssonin monesti tarkentavan keskeisen työryhmänsä (kuvaaja ja leikkaaja) kanssa näennäisen tyhjänpäiväisiin hetkiin, joita esittävät kuvat kasvavat merkitysellisiksi ja tuovat teokseen poikkeuksellista elossa olon tuntua.
Who Dares Farts
Who Dares Farts on YUP:n vuonna 1989 ilmestynyt ensimmäinen EP-levy. Levyn musiikki on englanniksi laulettua hardcore punkia, poikkeuksena kappaleet ”Ruokaa aion tehdä tänään” ja ”Puren porolta munat”, jotka on laulettu suomeksi. ”Who Dares Farts”-EP julkaistiin alun perin ainoastaan vinyylinä. Kappaleet julkaistiin CD-muodossa vuonna 2003 ilmestyneellä kokoelma-albumilla "The Hippos from Hell & Other Oddities 1988–1990".
Sävellykset, sanoitukset ja sovitukset YUP.
A-puoli:B-puoli:
Nokia 2600 classic
Nokia 2600 classic on Nokian tammikuussa 2008 julkistama matkapuhelin. Puhelimen paino on 73,2 g ja mitat ovat 109,6 × 46,7 × 12 millimetriä. Aalto-yliopiston tutkimuksessa Nokia 2600 classic oli neljänneksi yleisin matkapuhelin Suomessa vuonna 2009.